b'\n_START_ARTICLE_\nJyv\xc3\xa4skyl\xc3\xa4n suurajot 1987\n_START_PARAGRAPH_\nJyv\xc3\xa4skyl\xc3\xa4n suurajot 1987 j\xc3\xa4rjestettiin 27.\xe2\x80\x9330.8.1987. Se oli rallin MM-sarjan 1987 kymmenes osakilpailu ja 37. Jyv\xc3\xa4skyl\xc3\xa4n suurajot kautta aikain.  Se oli ensimm\xc3\xa4inen kerta, kun tehdastallit kilpailivat Suurajoissa vain A- ja N-ryhm\xc3\xa4n autoilla, johtuen B-ryhm\xc3\xa4n tehokkaimpien autojen kielt\xc3\xa4misest\xc3\xa4 kaudelle 1987.\n_START_SECTION_\nOsallistujat\n_START_PARAGRAPH_\nKilpailuun ilmoittautui 170 autokuntaa. Mukana olivat tehdastalleista Mazda (Timo Salonen ja Ingvar Carlsson), Lancia (Juha Kankkunen ja Markku Al\xc3\xa9n), Ford (Stig Blomqvist ja Ari Vatanen), Audi (Hannu Mikkola) ja Mitsubishi (Lasse Lampi). MM-sarjaa johtanut Massimo Biasion ei ollut mukana, sill\xc3\xa4 Lancian kolme kuljettajaa olivat jakaneet kauden kilpailut kesken\xc3\xa4\xc3\xa4n tasan, eik\xc3\xa4 kukaan ajanut t\xc3\xa4ytt\xc3\xa4 sarjaa.\n_START_SECTION_\nReitti\n_START_PARAGRAPH_\nReitin pituus oli 1691,45 km, josta erikoiskokeita 509,48 km. Erikoiskokeita oli yhteens\xc3\xa4 52. Reitti oli kasvanut ensimm\xc3\xa4ist\xc3\xa4 kertaa nelip\xc3\xa4iv\xc3\xa4iseksi. _NEWLINE_Torstaip\xc3\xa4iv\xc3\xa4n iltalenkki Pet\xc3\xa4j\xc3\xa4veden ja J\xc3\xa4ms\xc3\xa4n suuntaan muistutti aiempien vuosien Suurajojen avausp\xc3\xa4iv\xc3\xa4\xc3\xa4 sill\xc3\xa4 erotuksella, ett\xc3\xa4 Laajavuoren erikoiskokeen sijasta ralli alkoi nyt ensimm\xc3\xa4ist\xc3\xa4 kertaa Harjun erikoiskokeella. Harjun erikoiskokeesta oli my\xc3\xb6s tehty aiempaa pidempi versio, ja se ajettiin osittain eri suuntaan kuin aiemmin. _NEWLINE_Perjantaina kilpailup\xc3\xa4iv\xc3\xa4 alkoi Laajavuoren erikoiskokeella, mink\xc3\xa4 j\xc3\xa4lkeen jatkettiin uusille erikoiskokeille P\xc3\xa4ij\xc3\xa4nteen it\xc3\xa4puolelle. Lauantaina ohjelmassa oli tuttuja erikoiskokeita Valkeakosken ja Tampereen suunnalla, ja sunnuntaina liikuttiin j\xc3\xa4lleen J\xc3\xa4ms\xc3\xa4n seudulla._NEWLINE_Uusien keskinopeusvaatimusten vuoksi reitti\xc3\xa4 oli hidastettu viem\xc3\xa4ll\xc3\xa4 sit\xc3\xa4 pienille teille ja tekem\xc3\xa4ll\xc3\xa4 reitille shikaaneja.\n_START_SECTION_\nKilpailun kulku\n_START_PARAGRAPH_\nKilpailun ensimm\xc3\xa4isen p\xc3\xa4iv\xc3\xa4n j\xc3\xa4lkeen Markku Al\xc3\xa9n johti per\xc3\xa4ss\xc3\xa4\xc3\xa4n Juha Kankkunen ja Timo Salonen. Hannu Mikkola oli ajanut ulos jo kolmannella erikoiskokeella ja keskeytt\xc3\xa4nyt. Toisena p\xc3\xa4iv\xc3\xa4n\xc3\xa4 kuitenkin Kankkunen menetti minuuttikaupalla aikaa jousituksen hajoamiseen ja Timo Salonen keskeytti moottorivikaan. T\xc3\xa4m\xc3\xa4n vuoksi Al\xc3\xa9nin oli helppo ajaa voittoon. Ari Vatanen ajoi toiseksi, mutta takavetoisella Ford Sierralla ei ollut mahdollisuuksia kilpailla nelivetoisen Lancian kanssa. _NEWLINE_N-ryhm\xc3\xa4n voitti Alessandro Fiorio Lanciallaan.'